text: [{"text_idx": "#000009", "text": "Vuli Vua na Qasenivuli Levu"}, {"text_idx": "#000013", "text": "Na cava o nanuma e vakasamataka tiko na sipi e yali oqo?"}, {"text_idx": "#000014", "text": "E kaya e dua e vola na iVolatabu: \u201cNi sa laivi au na tamaqu kei na tinaqu, ena qai keveti au cake ko Jiova.\u201d (Same 27:10) E veivakacegui dina oya, se vakaevei?\u2014 Io, e tukuna vei keda o Jiova: \u201cKakua ni ko rere; ni\u2019u sa tiko vata kei iko . . . ka\u2019u na vukei iko.\u201d\u200b\u2014Aisea 41:10."}, {"text_idx": "#000016", "text": "Eda dau rere ena so na gauna nida se gonelalai. Me kena ivakaraitaki, o sa bau yali ena dua na gauna?\u2014 O rere beka?\u2014 E levu na gone era na rere ena gauna oya. A talanoataka na Qasenivuli Levu na kena yali e dua na ka. E sega ni nona yali e dua na gone. E yali e dua na sipi."}, {"text_idx": "#000017", "text": "O rawa ni vakatauvatani kei na dua na sipi. Ena sala cava? Era sega ni lelevu sara se kaukaua na sipi. E gadrevi mera qaravi ra qai taqomaki. O koya e dau qaravi ira na sipi e vakatokai me ivakatawanisipi."}, {"text_idx": "#000018", "text": "E talanoataka o Jisu e dua na ivakatawanisipi e duanadrau na nona sipi. E mani yali e dua na sipi. De a vinakata me raica na sipi oya na cava e tiko ena yasa kadua ni delana. Sega ni dede sa yawaki ira na vo ni sipi. O rawa ni vakasamataka nona lomaleqa na sipi oya ni gauna e raivuki kina era sa yali na kena vo?\u2014"}, {"text_idx": "#000019", "text": "Na cava ena cakava na ivakatawanisipi ni yali e dua nona sipi? Ena kaya beka ni sa bale sara ga vua na sipi oya qai sega ni via kauaitaka? Se ena maroroi ira tiko na 99 na sipi me lai vakasaqara na dua na sipi oya? E dodonu beka na nona sasagataka vaka oya e dua ga na sipi?\u2014 Ke o iko na sipi e yali oya, o na vinakata me vakasaqarai iko na ivakatawanisipi?\u2014"}, {"text_idx": "#000020", "text": "O cei e vaka na ivakatawa e kunea mai na nona sipi?"}, {"text_idx": "#000021", "text": "E lomani ira kece na nona sipi na ivakatawa, okati kina na sipi e yali oya. Oya na vuna e vakasaqara kina na sipi e yali. Vakasamataka mada na nona marau na sipi oya ni raica na ivakatawa ni sa lako tiko yani! E kaya o Jisu ni marau tale ga na ivakatawa ni sa kunea na nona sipi. E marautaka vakalevu cake mai vei ira na 99 era sega ni yali. O cei e vakataki koya na ivakatawa oya e talanoataka o Jisu? O cei e kauaitaki keda me vaka nona kauaitaka na ivakatawa na nona sipi?\u2014 E kaya o Jisu ni vaka kina o Tamana mai lomalagi. E Tamana o Jiova."}, {"text_idx": "#000022", "text": "Na Kalou o Jiova e nodra iVakatawa Levu na nona tamata. E lomani ira kece na qaravi koya, okati kina o ira na lalai me vakataki iko. E sega ni vinakata meda mavoa se vakarusai. E veivakacegui na noda kila ni vaka sara ga oya na nona kauaitaki keda na Kalou!\u200b\u2014Maciu 18:12-14."}, {"text_idx": "#000023", "text": "O vakabauta ni bula dina tiko o Jiova me vakataki tamamu se dua tale na tamata?"}, {"text_idx": "#000024", "text": "O vakabauta dina sara ga na Kalou o Jiova?\u2014 O vakabauta ni bula dina tiko o koya?\u2014 Eda sega ni raici Jiova rawa. E yalo o koya. Eda sega ni raica rawa na yagona. Ia e bula dina tiko o koya, e raici keda tiko mai. E kila na gauna eda gadreva kina na veivuke. E rawa nida vosa vua nida masu, me vaka ga nida vosa vua e dua ena vuravura oqo. E vinakata o Jiova meda masu vua."}, {"text_idx": "#000025", "text": "O koya gona ni o rarawa se galili, na cava e dodonu mo cakava?\u2014 Vosa vei Jiova. Ni o toro volekati koya, ena vakacegui iko qai vukei iko tale ga. Nanuma tiko ni lomani iko o Jiova, ena gauna mada ga o galili kina. Daru raica mada na nodaru iVolatabu. E tukuna vei keda na Same 23, tikina e 1: \u201cA noqui vakatawa ko Jiova; ena sega na ka me yali vei au. Sa vakadavori au e na vanua veico drokadroka: sa tuberi au e na bati ni uciwai sa drodro malua.\u201d"}, {"text_idx": "#000026", "text": "Raica mada na ka e kuria o koya e volavola oqo ena tikina e 4: \u201cKevaka ka\u2019u sa lako e loma ni buca ni yaloyalo ni mate, ka\u2019u na sega ni rerevaka na ca: ni kemuni sa tiko vata kei au; ena vakacegui au na nomuni titoko kei na nomuni matanakilagi.\u201d Oqori na ka eda na vakila ke noda Kalou o Jiova. Eda na vakacegu nida sotava na rarawa. O vakila oqori?\u2014"}, {"text_idx": "#000027", "text": "Me vaka nona qarauna na nona sipi na ivakatawa, e qarauni ira vinaka sara na nona tamata o Jiova. E vakaraitaka vei ira na sala e dodonu mera muria, ra qai muria ena marau. Ke ra mani vakila tiko na tiko yavavala, era na sega ga ni rere. Dau vakayagataka na ivakatawa na nona ititoko kei na nona matanakilagi me taqomaki ira kina nona sipi mai vei ira na manumanu era via vakamavoataki ira. E vakaraitaka na iVolatabu ni a taqomaka o Tevita na nona sipi mai na laione kei na pera. (1 Samuela 17:34-36) Era kila na tamata ni Kalou ni na taqomaki ira tale ga o Jiova. Era lomavakacegu baleta ni tiko kei ira na Kalou."}, {"text_idx": "#000028", "text": "Me vaka nona taqomaka nona sipi na ivakatawa, o cei e rawa ni vukei keda nida leqa?"}, {"text_idx": "#000029", "text": "O Jiova e lomani ira dina na nona sipi, qai tuberi ira vakamalua. E kaya na iVolatabu: \u2018Ena liutaki ira na nona sipi me vaka na ivakatawa. Ena keveti ira na luve ni sipi.\u2019\u200b\u2014Aisea 40:11."}, {"text_idx": "#000030", "text": "O sega li ni marautaka ni vaka sara ga oya o Jiova?\u2014 O vinakata mo dua na nona sipi?\u2014 O ira na sipi era rogoca na domona na nodra ivakatawa. Era kabiti koya. O dau vakarorogo vei Jiova?\u2014 O dau kabiti koya?\u2014 Ke vaka kina e sega ni dodonu mo rere. Ena tiko vata kei iko o Jiova."}, {"text_idx": "#000031", "text": "O Jiova e kauaitaki ira na qaravi koya. Daru wilika vata mada na ka e kaya na iVolatabu me baleta nona veikauaitaki ena Same 37:25; 55:22; kei na Luke 12:29-31."}, {"text_idx": "#000033", "text": "Ilaija\u2014E Vakacegui Koya na Nona Kalou"}]